Når man tenker på Evry, er det ikke bare EDB Ergo Group man tenker på.

På lørdag ble det offentliggjort at EDB ErgoGroup, Norges største og Nordens nest største IT-tjenesteselskap, bytter navn til Evry.

Navnet ble klart etter en lengre prosess, der man også utpekte en visjon, misjon og flere grunnverdier.

FØLG NA24 PÅ FACEBOOK

- Navnet passer oss perfekt. Med lanseringen av Evry legger vi bak oss 50 år med IT-historie i Norge. Samtidig møter vi morgendagen med et friskt, fremoverlent, fremtidsrettet og helt nytt uttrykk, sa konsernsjef Terje Mjøs da navnet ble klart.

Les mer: EDB ErgoGroup bytter navn

Alternativ betydning

I etterkant av lanseringen kom det flere reaksjoner på sosiale medier.

Det viste seg at nemlig at ordet evry kan ha en litt annen betydning.

Urban Dictionary er et velkjent nettsted der man kan søke opp betydningen av slangord og uttrykk. De hadde følgende definisjon på ordet evry:

«Å motta seksuelle tjenester fra en kvinne som er under 18 år.»

Nettstedet hadde også brukt uttrykket i en setning.

«Jeg dro på den videregående-festen i går og fikk litt evry av en annenårsstudent»

- Kan ikke ta det seriøst

Konsernsjef i Evry, Terje Mjøs, var ukjent med denne definisjonen, og ler litt da NA24 forteller om den alternative betydningen.

- Jeg vet ikke om jeg kan ta det seriøst, sier Mjøs.

Han forteller at navnet har vært gjennom en grundig prosess.

- Byrået som har hjulpet oss har tatt masse tester i mange forskjellige land og språk. Hvorvidt man har vært innom Urban Dictionary er jeg usikker på, sier Mjøs til NA24.

Konsernsjefen forteller at han har hørt om Urban Dictionary, men han har ikke sett denne definisjonen.

- Jeg kan ikke det seriøst. Vi har gjort tester av normal betydning. Vi er stødig på navnet, sier Mjøs.

Dagen etter denne artikkelen ble skrevet var også definisjonen på evry fjernet fra Urban Dictionary. Betegnelsen ble for øvrig lagt inn for flere år siden.

Et navn som forplikter

Terje Mjøs forteller at de har holdt på med navneprosessen siden våren 2010. Navnet er utformet i samarbeid med byrået STG. I august i fjor var navnet klart.

- Vi brukte litt tid med å få på plass rettigheter og domenenavn, men vi ønsket å få til en hel kulturprosess, og det er derfor vi lanserer navnet først nå, sier Mjøs.

Konsernsjefen er glad for resultatet, som spiller på det engelske ordet every (hver).

- Vi er veldig godt fornøyd, og det er et navn som forplikter. Vi skal levere for hver kunde, i hver avtale og i hver mulighet. I tillegg er vi fornøyd med alt det visuelle rundt navneendringer, sier Terje Mjøs.

Bortsett fra reaksjonene til de som har vært innom Urban Dictionary har mottakelsen vært bra.

- Vi er godt fornøyd med mottakelsen, spesielt internt. Når det gjelder reaksjonene eksternt, vil det gi mening etter hvert. Man må bli kjent med merkevaren, forklarer Mjøs.